《次韵周子车喜雨》
宋代·高斯得

平生报国无才力，日夜只祈天雨粟。
讵今岁事少差池，怪证谁云一而足。
入春郡国多苦旱，起瞻四方何蹙蹙。
陋邦愚守介其间，造物私之意何笃。
桑蚕有岁麦有秋，十里欣欣人足欲。
尔来勤雨才浃旬，日日眼穿云石触。
哀哉赤子命如线，亟吁苍穹求迓续。
果然马上天瓢翻，谁谓龙公悭一掬。
吾侪所学自孔氏，颇信此身兼位育。
真能办得一寸心，勺水固知焦可沃。
君诗信美嫌太夸，只恐流传辜自速。
八荒延首待甘霖，传说谁其踵芳躅。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。